  Виталий Пронин А. МитрофановУдмурт Республикаысь искусство удысысь, Россия Федерациысь культура удысысь дано ужась, Кузебай Герд нимо кун премилэн лауреатэз Анатолий Митрофанов 75 арессэ пусйиз. Лыдӟисьёсмы Анатолий Андреевичлы юанъёсын вазиськизы.- Кузпалы Виталий Львович Агбаев ялан сюлэмшугъяськылӥз: малы фольклор, калык театр сярысь вераськыку, Анатолий Митрофановлэсь нимзэ уг поттало, солэсь ужзэ уг дунъяло? Людмила Агбаева. Иж.- Шумпотӥсько, мыным удмурт фольклорез улӟытыны шуд усиз шуыса. Удмурт калык театрысь тодмо актёр, гожъяськись Виталий Агбаев но со сярысь сюлмаськылӥз. Малпасько, лэсьтэм уж озьы гинэ уз вуны, емышез солэн медаз куасьмы.Удмурт радиоын режиссёрын ужакум, Розита Анкудинова Удмурт кун университетэ монэ ӧтиз. Бадӟым тау карыны кулэ та нылкышнолы, со удмурт фольклорез эскеронын бадӟым вамыш лэсьтӥз. «Чипчирган» ансамбле ветлӥсь нылъёсын но пиосын, гуртъёсы экспедициосы потаса, удмурт кырӟанъёсты бичаса, фольклорез улӟытӥзы но узырмытӥзы, собере сое калыклы возьматылӥзы. 1975-тӥ аръёсы вал со. Мон соослэсь фольклор ӝытъёссэс радио пыр сётъяны тыршылӥ. Калык отчы трос люкаськылӥз, пумен интызы ӟоскыт луыны кутскиз. Роза Андрияновналы «Ижмаш» культура двореце инты курыны ӵектӥ. Кивалтӥсьёсын вераськыса, инты сётӥзы. Озьы фольклорлы сӥзем ӝытъёсмы ӧръяськыны кутскизы. Пумен ёросъёсысь коллективъёсты ӧтчаны кутскимы. Бӧрысь асьсэос адямиос куриськылӥзы ини. «Ижмашын» трос бадӟымесь ӝытъёс ортчытъямы.- Удмурт театрын «Пужмерен ӵуштаськем яратон» спектакльын туж быгатыса шудӥды Лёгорез - пери шуккем воргоронэз. Нош собере тӥледыз сцена вылысь адӟыны ӧз луы ни. Кылӥськиз: тазалыкты уродмиз. Мар луиз? Али кызьы улӥськоды? Антонида Романова. Алнаш ёрос.- Дима пимылэн но Наташа нылмылэн семьяосынызы ӵош улӥськомы. Ваньмы 7 кузя луиськомы. Нылпиосмы туж умоесь, Вероника кенмы но - ӟеч адями. Нылпиосмылэн нылпиоссы табере бадӟымесь ини, милемыз утялтыны быгато. Юлия Васильевна кузпалылэн но берло аръёссэ тазалыкез лябӟиз, со монэ пыд йылам ӝутӥз, нош ачиз валесэ выдӥз. Мон тани боды вылэ султӥ ини. Артистъёс сярысь шонер верало, дыр, сцена вылын кыӵе ролез шудӥськод, со ик, пе, улонэ пыӵаса кыле. Лёгорез мон, вань сюлэм шунытме поныса, шудӥ вал.- Туж быгатӥськоды адямиослы чебер нимъёс малпаны, исаськыны. Асьтэды пичи дыръяды кызьы исало вал? Екатерина Макарова. Ижкар.- Мыным пичи дыръям нимысьтыз кушем нимъёс-маръёс тырыса ӧз улэ, куд-огез бен Митруш шуыса, шорам вазиськылӥзы ик. Гуртын монэ Семон Ондӥ Толя шуо. Кельше нимы. Ачим туж яратӥсько нылкышноос но нылъёс шоры «шоголь» шуыса вазиськыны. Тросэз адямиос со кылэз уггес валало, «коштан» яке «вылтӥяськись» шуэм кожало. Но со озьы ӧвӧл. Шоголь - со «чебер» но «мусо» шуэм луэ. Удмурт кылын таӵе кырӟан вань:Милям гинэ нылъёсмыКыӵе гинэ шоголесь.- Шуг-секыт учыръёсы мар юрттэ тӥледлы мылкыддэс ӝутыны?- Кузпалы калык театрмы сярысь туспуктэмъёсын 12-13 альбом лэсьтӥз вал. Со милям узыр но бадӟым архивмы луиз. Секыт вакытъёсы луо ке, альбомъёсты учкылӥсько, спектакльёсын шудэмъёсмес но егит дырмес тодам вайисько.- Калык театрын ужакуды, кӧня муртлы семья кылдытыны юрттӥды? Валентина Кутузова. Иж.- Та театрлэн режиссёрез луыса мон куамын одӥг ар ӵоже ужай. «Ижмаш» культура двореце соку маке мында егитъёс люкаськыло вал. Кыӵе ми соосын тупаса, ог-огмес валаса улӥмы, быдэс республикаетӥ, спектакльёс возьматыса, ветлӥмы. Ваньзэ-ӧвӧлзэ куамын спектакль пуктӥмы. Тужгес тодмоосыз - «Бадяргуртын вал со», «Тӧл гурезь», «Зангари», «Выж вылын», «Кезьыт ошмес», «Сузэръёс», «Улэм потэ», «Гудыръян азьын». Калык соосты яратыса учкылӥз. Гуртъёсын улӥсьёс доразы лыктэммес возьмаса гинэ улӥзы. Нош кыӵе шуныт пумиталлязы! Артистъёсмес нимын-тулын тодмало ни вал.Мон троссэ егитъёсты кузъяй. Тани Агбаев кузпалъёсты ик басьтом. Огвакытэ Люда театрысь кошкыны медэ ни вал, кӧня ке вить на шуисько, ӝоген армиысь Виталий нимо пи вуоз, тӥ соин тупаны кулэ. Оло мынам вераме, оло Инмарлэн озьы гожтэмез вылэм: Людмилаен Виталий семья кылдытӥзы, кема аръёс ӵоже тупаса улӥзы.Надежда Перевощиковамы Юрий Бочкарёв баянистлы бызиз. Озьы ик семья кылдытӥзы Христина но Иллорий Ившинъёс, Зинаида но Леонид Ильинъёс, Зинаида но Михаил Липинъёс, Татьяна но Александр Искаковъёс, Руфа но Иван Сутягинъёс, Юлия но Анатолий Байтеряковъёс. Со сяна но трос сюанъёсы ветлӥськиз на. Ваньзы ик тупаса но туж умой уло, табере ваньзылэн сямен нылпиоссы быдэ вуэмын ини. Со эшъёсы мыным али ке но тау каро. Жаляса верано, тросэз улонысь кошкемын ни. Кылсярысь, синмаськымон пар вал кырӟасьмылэн Надежда Уткиналэн анай-атаез - Маша но Эдуард Уткинъёс. Вератэк кельтэм уг поты Семён Ильинэз но. Туж мыло-кыдо адями вал, кузпалыныз ӵош ми доры ветлӥзы.Ми асьмеос но Юлия Васильевнаен калык театрын тодматским. Дэбес ёросысь Уйвай гуртысь нылаш мынам кузпалы луиз.- Кык-куинь ар талэсь азьло «Устоез воргорон роль» нимез басьтӥды. Со рольдэс асьтэос но ӟечен лыдъяськоды-а? Валентина Корзинкина. Ува.- Удмуртиысь театръёс куспын «Тулыс фестивальын» возьматӥмы А. Григорьевлэсь «Пужмерен ӵуштаськем яратон» спектакльзэ. Ӵапак отын мон Лёгорез шудӥ. Жюриын Москваысь но асьме дорысь критикъёс пукизы. Соку мыным тӥни та роле понна бадӟым дунъет сётӥзы. Со мыным аслым но кельше, иське, юнме вылӥ дунъяллямтэ.- Шудэмъёстэс кытысь ке учкыны быгатӥськоды-а? Калык театрын асьтэлы рольёс басьтылӥды-а?- Жаляса верано, спектакльёс плёнка вылэ гожтыса кельтэмын ӧвӧл. Огпол «Арлы быдэ кык сюан» спектакльмес гожтӥзы ик вал. ӵапак со вие асьме доры Лев Лещенко вуэм. Мукетыз плёнказы вылымтэ, Лещенкоез гожтон понна милесьтым шудэммес ӵушизы, тӥледыз, пе, бӧрысь но луоз лэсьтыны. Бӧрысь - со бӧрысь луэ ини, сётэм кылзэс ӧз быдэстэ.Калык театрын ужакум, аслым рольёс ӧй басья. Театрен Лазарь Перевощиков кивалтыку ай, 1957-тӥ арын вал со, «Улэм потэ» спектакльын Демиез шудӥ. Собере мон со пьесаез ачим режиссёр луыса пуктӥ ини. «Арлы быдэ кык сюан» премьера азьын Виталий Агбаевмы висьыны усиз, колхоз председателез Игнат Фомичез аслым шудоно луиз.- Яратоно тышкаськон но ушъян кылъёсты? Галина Семёнова. Иж.- Можга ёросысь Чумойтло гуртэ гастрольёсы вуылӥмы. Со гуртлэн нимыз сюлэмам пыӵаса кылиз. Улытозямлы со яратоно тышкаськон кылы луиз. Мар ке умойтэм луэ ке «ух, Чумойтло» шуисько. Озьы ик ӵемысь верасько «бекрес» кылэз. Кылсярысь, бекрес Люда, бекрес Галя. Нылкышноос чик вожзэс уг потто озьы вазиськемелы. Вася агайме пичиысен Тяси шуисько вал, али ке но озьы ик шораз вазиськисько. Калык театрысьтымы Овсянникова Людамес Сезьы Люда шуылӥмы. Нылаш вож потэмзэ ӧз возьматъялля. Нош Вахрушева Валентинаез Шача шуылӥмы. Таиз но йырзэ кур ӧз карылы.- Калык театрысь кызьы Удмурт театре вуиды? Светлана Шимова. Пичи Пурга ёрос.- Мон ноку ӧй малпалля, Удмурт театре вуо шуыса. Шутэтскыны потытозям, куинь ар ужанэ кылиз на вал. Одӥг нуналэ Культурая министерствое ӧтизы - Удмурт театрын ужаны ӵектӥзы. Косыкумы ӧд ке мыны, тонэ гажамысь дугдомы, шуизы кивалтӥсьёс. Кытчы пырод, озьы ик лэсьтӥ.Удмурт театрын дас вить ар ужай. Укмыс арзэ чеберлыкъя кивалтӥсь но директор луыса тырши. Бӧрысь, арлыд будэмъя но кивоштӥсьёс вуэмъя, 2004-тӥ арын режиссёрлэсь яке артистлэсь ужзэ быдэсъялод шуизы. Соглаш луи. Мыным артистъёсын ӵош уно рольёсты шудыны кылдӥз, соос мынам сюлэмам кылизы. Собере висьыны уси, тазалыке лябӟиз, со ик театрысь кошкеме луиз. Инмарлы тау шуисько, 70 аресам но мон сцена вылын бызьылӥ на ай.- Кызьы малпаськоды, туала арын кулэ на-а калык театр? Кытын ужало на соос? Зинаида Елизарова. Пичи Пурга ёрос.- Зэмос артистъёс пыдлось гуртъёсы вутскыны уг быгато, спектакль понна трос дун куроно луо. Нош тросэз хозяйствоос али куашкамын, маин тырозы? Калык театр дунтэк но спектакльёссэ возьматыны быгатэ, пичигес дун пуктыны тырше.Туала арын соос трос ӧвӧл ни, чиньыен лыдъямон гинэ: Пичи Пурга ёросысь Бобья-Уча гуртын но Шаркан ёросысь Быгиын гинэ тыро-пыдо ужало на. Нош азьло аръёсты верано ке, «Ижмаше» 23 коллектив ветлэ вал, ваньзы калык нимез нуллӥзы. Заводъёслэн профсоюзъёссы узыресь вал, соос коллективъёсты возьыны быгатылӥзы. Профсоюзъёс куашкамен, коллективъёс но быризы.* * *Анатолий Митрофанов тужгес тунсыко юанэн лыдъяз Людмила Агбаевалэсь юанзэ. Людмила Ивановналы «Удмурт дуннелэн» нимыныз сӥзиськом выль сезонын Удмурт театре билет. Теги: АнатолийМитрофанов РозитаАнкудинова Удмурттеатр  